Clara Goiti

Clara Goiti Zugazagoitia (Mañaria, Bizkaia, 1894ko abuztuaren 11a – Mañaria, Bizkaia, 1971ko irailaren 12a) frankismoaren biktima izan zen, kartzelaratua 1936ko Espainiako Gerra Zibilaren ondorioz eta Mañariko 13 Alabak deituriko emakume errepresaliatuen taldeko adindunena.

 Bizitza 
Brigida Zugazagoitia Arriaga eta Marcos Goiti Bustinza senar-emazteek izandako seme-alabetan laugarrena, jaio eta hurrengo egunean izan zen bataiatua Jasokunde parrokian. 

Ezkondu ostean, zazpi neska-mutikoren ama izan zen, eta haien kargua eta bizileku zuen Aurreketxe baserri bueltako zereginak ziren bere ardura nagusia. 1937ko uztailaren 29an Mañarian egin zen sarekadan preso eraman zuten eta abuztuaren 12ko data duen ikerketa-adierazpenean esaten du ez zela sekula Emakume izan, hau da ez zela Emakume Abertzale Batzako kidea izan eta ez zela inongo alderdi politikokoa, botoa euskal nazionalistei eman dien arren, beraien aldekoa zelako.

Abuztuaren 12 horretan hain justu, Mañariko Elizateko udalbatza guztia batuta, Bilboko Instrukzio Militarreko 4. Epaitegiari luzatutako idatzian aipatzen dute Clara Goiti eta zerrendatutako beste 9 andrazkok, EAJko kideak guztiak, “jokabide ona antzeman izan zaiela, bai alderdi moralean, bai erlijiosoan”.

Bilboko Larrinagako espetxean bi hilabete egin zituen preso eta irailaren 29an askatu zuten, Irene Bizkarra, Julia Bizkarra, Salome Arteaga, Maxima Arteaga eta Antolina Gorospe herrikideekin batera. Clara Goitik ez zien etxekoei sekula aipatu kartzelaratuta egon zenik.

 Aitortzak 

 2020an, Gerediaga Elkartearen ikerketa historikoaren ondoren Atearen ostean, Mañariko 13 Alabak izenburuko dokumentala aurkeztu zen, “oroimena berreskuratzeko eta egindako kaltea konpontzeko” xedearekin Mañariko udalak  bultzatutakoa eta Bideografikek ekoiztutakoa
 Jaioterrian herriko plazan jarrita dagoen erakusketa iraunkorreko parte da Clara Goiti
 Mañariko pilotalekuaren ostean mural bat dago ikusgai Wallart arte estudioak margotuta Clara bera eta kartzelaratuak izan ziren gainontzeko 12 emakumeen omenezkoa, guztien izen-abizenak jasoz

 Erreferentziak 

 Kanpo estekak 

 Atearen ostean, Mañariko 13 Alabak  dokumentala, Julen Orbegozo eta Carlos Iglesiasek zuzendua

Kategoria:Mañariarrak
Kategoria:Frankismoaren biktimak
Kategoria:Euskal Herriko frankismoak kartzelaratutakoak